User:Maulana Masood Mehdi Misbahi Jaisi/sandbox

Maulana Masood Mehdi Misbahi Jaisi Masood Mehdi Misbahi: ARZ-E-HAAL (STATEMENT OF FACTS)

Amethi ke mazafaat me Qasba, Jais,waqe hai ,ye qasba ahde qadim hi se auliya , solha , aur ghaziyan-e-Islam ki tawjjoh ka markaz raha hai , be shumar shohada ne is pak sar zameen ko apne khoon se sincha aur aaj is muqaddas khitte me Islam ki lahlahaati fasl-e-bahar inhi qurbanion ki rahin-e-minnat hain ajillah Ahel ullah aur kishwar-e-wilayat ke tajdar auliya yahan aaram farma hain is zameen ki khak me la tadaad shahidan-e-ishq-o-wafa mahwe khwab hain ke jin ke khoon ki shafaq apne aaftaab ki azmaton ke qisse sunati dekhai deti hai isi qasbe me meri wiladat hui aur wahin nasho numa pai ibtedai taleem ghar par hui ,fir Malik Mohammad Bharti Inter College me dakhil kiya gaya aur wahin 10th class tak taleem hasil ki ,mere walid-e-Marhum Hazrat Hafiz Mehdi Hasan Rahmatullahe tala alaihe ka shumar jais ki mashhur deeni shakhseyaat me hota tha , aap jayyid Hafiz-e-Qur'an, behtareen Qari-e-Qur'an aur saumo salat ke paband the , taqwa aap ka she'ar tha auliya se ishq-o-mohabbaat aap ki pahchan thi , un ke nehan khana-e-dil me adab-e-Rasool aur ishq-e-Rasoolﷺ ki sham'aa farozaan thi ,muddatul umr apne halqaye yaran me Mustafa jan-e-rahmat ﷺ se ishq-o-mohabbaat ke charaag roshan karte rahe unhi ke zere saya mai ne nazerah Qur'an aur digar ibtidai deeni taleem hasil ki , unhi ki tarbiyat gah-e-ishq me ALLAH aur ahlullah se mohabbat ke la zawaal asbaaq parhaye gaye, mere liye woh sirf mere walid hi nahi the balke ek kamil ustaaz bhi the ek behtareen murabbi bhi the. ahle jais ke dilon me mahfuz un ki deeni wa ilmi khidmaat ki yaadeen un ke mazhabi ehsasaat-o-jazbaat ki tarjamaan hain, unhe deeni muharrekaat-o-awamil ne mujhe barre sagheer ki mash'hur o maruf deeni o ilmi darsagaah ,Al-jamiat-ul Ashrafiya Mubarakpur (u.p.) me dakhil karaya jis ki Satuvvat-e- ilmi ka ek jahaan me ghalghalah bapa hai , jahaan ke ba kamal muqtadar asatezah ,ulama aur fareghin ke ilmi jah o jalal ka afaqi shohra hai mai yaksui aur lagan ke sath tahseel-e-ilm me mashghul tha aur us waqt darjae salesa ka talib-e-ilm tha ke achanak mere walid-e-buzurg waar par heart attack hua aur woh hume rota bilakta chhorh kar hamesha hamesha ke liye darul fana se darul baqa ki janib kooch kar gaye , meri to dunya hi ujarh gai aur is jankah sadme se mai sun ho kar rah gaya , qalam me is musibat aur qiyamat ki tarjamani ki taab nahi mere aangan me fasl-e-bahar abhi aai bhi na thi ke khezaan ka daur daora ho gya. abhi is musibaat ke zakhm tar-o-tazah hi the ke dhai mahine ke waqfe se meri walidah mohtarmah ne bhi payam-e-ajal ko labbaik keh diya, mujh par sadmon ka woh paharh toota ke meri zindagi ki raahen tareek ho gain zabt ka daman chhoota jata tha dil ghamon se nidhaal aur zakhmon se choor, tha ummidon ke lala zaar me tabahi ki aag bharak uthi, do sutoonao par mushtamil mera woh aashiyana jis ki chhaaon me rah kar zindagi ke is safar me ghum o aalaam ki dhoop se mehfooz raha karta tha , maot ki bijli ne jala kar khaak kar diya tha ,mere maa aur baba kafan orhh kar kya soye ke meri dunya hi viraan ho gai , ghar ki faza magmum thi hoo ka aalam tari tha har har goshah suna parha tha , zindagi ke zawaal me sayae rahmat chhin chuka tha , safar-e-hayaat me mai yakah o tanha rah gaya tha, kuch sujhai nahi deta tha ke kya karun aur kya na karun , mujhe yaqeen hai ke baharo khezaan ke sekrhon daor aate jate rahenge , lail-o-nahaar gardish karte rahange magar ab mujhe aisa koi nahi milega jo mere walidain ka khuloos daman-e-dil me samete mujhe har shai se ziyadah aziz jaane ,aaj bhi jab unki meharbaniya, mohabbaten aur shafqaten yaad aati hain to sail-e-ashk jari ho jata hai , yaadon ka karwaan fir rawaan ho jata hain ,aaise pur aashob haalaat me mere beradaraan-e-girami(brothers) qadr ne aur wajibul ehtaram bahno (sisters)ne bhar pur meri dil joi ki ,har tarah sahara diya , mujhe kisi chiz ki koi kami kabhi mahsus na hone di, daoraan-e-taleem har tarah ki sahuliyat farahum ki , har khwahish ko amali jamah pahnaya ,khususiyat ke sath mere barhe bhai Janab Anwarul Hasan sallamahu ne Walid-e-buzurgwaar marhum-o- maghfur ki niyabaat ka pura haq ada kiya ,unki karam farmaiyoun ka mai kabhi sila nahi de sakta unke khuloos ,shafqat, peyar aur ehsanaat ke hamesha zer-e-bar rahoonga , neez mai bhai jaan Janab Parvez Ahmad ki mohabbaten aur shafqaten kabhi faramosh nahi kar sakta, albatta ye zarur kar sakta hun ke aakhri dam tak mai apne bhaiyon ke waste khair-o-aafiyat ki dua karta rahoon, unki darazi- e-umar ka khwahan rahoon, unki khushnudi ka joyan rahoon ,mere walid marhum ki shadeed khwahish thi ke mai ilm-e-deen ki poshak se muzayyan ho kar aaun , magar aaj jab woh lamhaat qareeb aa pahoonche hain ke jab mere sar par muqtadar ulama o mashaikh ke hathon niyabaate Rasool ﷺ ka Taj rakha jayega to woh is taqreeb-e-saeed me maujood nahi honge , mai jab Taj-e- Misbahi sajaye fatihana apne ghar laoutunga to wahan meri ammi jaan mojud na hongi jo barh kar sine se lagaeingi chehre se ghubar saf karengi aur ye kahengi ke aaj hamara khwab sharminda-e- taabir hua magar mujhe yaqeen hai ke unki Roohen zarur khush hongi , aur shadaan o farhaan apne masakin ko laoutengi aur doosron se fakhriya kahengi ke aaj humara beta bhi ulama-e-deen ki safon me shamil ho gaya , Aasmaan teri lahad par shabnam afshaani kare Sabzae nao rasta us ghar ki negah baani kare Abre rahmat teri marqad par gohar bari kare Hashr tak shan-e-karimi naaz bardari kare Khuda-e-buzurg o bar tar mere bhaiyon aur bahno ko salamat rakhe qadam qadam par unhe khushiyan ata kare, unhe umar-e-khizr ata farmae, darain me unke liye khair-o-sa'adat muqaddar farmae aur imaan par husn-e-khatma nasib farmae , neez mere walidain karimain ko jannatul firdaus me dakhil kare , apne jaware quds me jagah ata farmae , unki maghfirat farma kar unke maratib me taraqqi ataa farmae , unki quboor ko ta hadd-e-nazar kushadah farmae , aur dayar-e-Habib ﷺ ke daro diwaar choomti hui buhira-e-Arab se aane wali nasim-e- shaouq unki qabroun ko thandi rakhen. Badi na sapaasi hogi agar mai is mouqe par bhool jaun apne muazzaz dost o ahbab ko jinhone meri hosla afzayi farmayi, khas tour se Muhammad Farhan Khan Misbahi Faridi, Muhammad Kamil Raza, Muhammad Ahmad Abbad Qadri, Muhammad Junaid aur Muhammad Shamshad wagairah. Allah Ta'ala in tamam ko jaza e khair se nawaze. Ameen.